CELEX: 
Language: fi
Date: 2021-05-31 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2018/956 täydentämisestä täsmentämällä tiedot, jotka jäsenvaltioiden on raportoitava uusien raskaiden hyötyajoneuvojen hiilidioksidipäästöjen ja polttoaineenkulutuksen tarkastamiseksi

PERUSTELUT
            
            
               DELEGOIDUN SÄÄDÖKSEN TAUSTA
            
            
               Asetuksen (EU) 2018/956 7 artiklan mukaan komissio kerää asetuksen (EY) N:o 595/2009 puitteissa suoritettujen ajonaikaisten testien tulokset tarkastaakseen uusien raskaiden hyötyajoneuvojen hiilidioksidipäästöt ja polttoaineenkulutuksen ensiksi mainitun asetuksen nojalla. Tällä asetuksella täydennetään asetusta (EU) 2018/956 sen 7 artiklan 2 kohdan mukaisesti.
            
            
               SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio pyysi sidosryhmiltä palautetta
            
            
               (a)järjestämällä neliviikkoisen julkisen verkkokuulemisen paremman sääntelyn portaalissa (”Kerro mielipiteesi”) 18. helmikuuta–18. maaliskuuta 2021. Verkkokuulemiseen saatiin kaksi kannanottoa, joista toisessa pyydettiin ottamaan huomioon koko polttoaineketju ja toisessa kannatettiin energiansäästöjä;
            
            
               (b)kuulemalla moottoriajoneuvojen hiilidioksidipäästöjä käsittelevää asiantuntijaryhmää, jossa oli mukana jäsenvaltioiden viranomaisten, ajoneuvonvalmistajien, tavarantoimittajien ja kansalaisjärjestöjen edustajia, 23. helmikuuta 2021.
            
            
               DELEGOIDUN SÄÄDÖKSEN OIKEUDELLINEN SISÄLTÖ
            
            
               Komissiolla on asetuksen (EU) 2018/956 7 artiklan 2 kohdan nojalla valtuudet antaa tämä delegoitu asetus.
            
            
               KOMISSION DELEGOITU ASETUS (EU) …/…,
            
            
               annettu 31.5.2021,
            
            
               Euroopan parlamentin ja neuvoston asetuksen (EU) 2018/956 täydentämisestä täsmentämällä tiedot, jotka jäsenvaltioiden on raportoitava uusien raskaiden hyötyajoneuvojen hiilidioksidipäästöjen ja polttoaineenkulutuksen tarkastamiseksi
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon uusien raskaiden hyötyajoneuvojen hiilidioksidipäästöjen ja polttoaineenkulutuksen seurannasta ja raportoinnista 28 päivänä kesäkuuta 2018 annetun Euroopan parlamentin ja neuvoston asetuksen (EU) 2018/956
                  1
                ja erityisesti sen 7 artiklan 2 kohdan,
            
            
               sekä katsoo seuraavaa:
            
            
               (1)Euroopan parlamentin ja neuvoston asetuksessa (EY) N:o 595/2009
                  2
                vahvistetaan säännöt, jotka koskevat käytössä olevien ajoneuvojen ja moottorien vaatimustenmukaisuutta, pilaantumista rajoittavien laitteiden kestävyyttä, ajoneuvon sisäisiä valvontajärjestelmiä ja polttoaineen kulutuksen ja hiilidioksidipäästöjen mittausta. 
            
            
               (2)Asetuksen (EU) 2018/956 7 artiklan 1 kohdan mukaisesti komissio seuraa asetuksen (EY) N:o 595/2009 puitteissa suoritettujen ajonaikaisten testien tuloksia aina, kun ne ovat saatavilla, tarkastaakseen uusien raskaiden hyötyajoneuvojen hiilidioksidipäästöt ja polttoaineenkulutuksen. 
            
         
         
            
               (3)Komission asetuksella (EU) 2017/2400
                  3
                täydennetään komission asetuksella (EU) N:o 582/2011
                  4
                vahvistettuja oikeudellisia puitteita, jotka koskevat moottoriajoneuvojen ja moottorien tyyppihyväksyntää päästöjen sekä ajoneuvon korjaamiseen ja huoltamiseen tarvittavien tietojen osalta. Asetuksessa (EU) 2017/2400 vahvistetaan erityisesti säännöt, jotka koskevat lupien myöntämistä simulointivälineen käyttöön unionissa myytävien, rekisteröitävien tai käyttöönotettavien uusien ajoneuvojen hiilidioksidipäästöjen ja polttoaineenkulutuksen määrittämiseksi samoin kuin simulointivälineen käyttöä ja sillä määritettyjen hiilidioksidipäästö- ja polttoaineenkulutusarvojen ilmoittamista.
            
            
               (4)Testausselosteiden analysointi on edellytys ajonaikaisten testien kattavalle ymmärtämiselle uusien raskaiden hyötyajoneuvojen hiilidioksidipäästöjen ja polttoaineenkulutuksen tarkastamiseksi. 
            
            
               (5)Ajonaikaisen tarkastustestausmenettelyn hylkäämisen tapauksessa tarvitaan täydentäviä tietoja hylkäämisen syistä ja asiaan liittyvistä jatkotoimista sekä hylkäämisen syyn määrittämiseksi tehtyjen tutkimusten tuloksista.
            
            
               (6)Tietoja tarvitaan myös siitä, miten erilaiset testausselosteet liittyvät tutkimuksen kohteena olevaan samaan ajoneuvoperheeseen.
            
            
               (7)Jotta komissio saisi ajoissa tiedot, jotka ovat tarpeen ajonaikaisten testien tulosten seuraamiseksi asetuksen (EU) 2018/956 7 artiklan 1 kohdan mukaisesti ja vuosikertomuksen laatimiseksi mainitun asetuksen 10 artiklan mukaisesti, on aiheellista täsmentää, mihin mennessä jäsenvaltioiden toimivaltaisten viranomaisten olisi raportoitava kyseiset tiedot,
            
            
               ON HYVÄKSYNYT TÄMÄN ASETUKSEN:
            
            
               1 artikla 
                  Raportoitavat tiedot
            
            
               Asetuksen (EU) 2018/956 7 artiklan 1 kohdan soveltamiseksi jäsenvaltioiden toimivaltaisten viranomaisten on raportoitava seuraavat tiedot:
            
            
               a)komission asetuksen (EU) 2017/2400 20 artiklan 1 kohdan toisessa alakohdassa tarkoitetut testausselosteet viimeistään kuukauden kuluttua sen jälkeen, kun ajoneuvonvalmistaja on toimittanut kyseiset selosteet hyväksyntäviranomaiselle;
            
            
               b)tiedot asetuksen (EU) 2017/2400 20 artiklan 2 kohdan toisessa alakohdassa tarkoitetusta tutkimuksesta tarkastustestausmenettelyn hylkäämisen syyn määrittämiseksi viimeistään kuukauden kuluttua sen jälkeen, kun tutkimus on käynnistetty; 
            
            
               c)tulokset asetuksen (EU) 2017/2400 20 artiklan 2 kohdan toisessa alakohdassa tarkoitetusta tutkimuksesta, mukaan lukien tiedot hylkäämisten syistä, jotka on määritetty mainitun artiklan toisen alakohdan mukaisesti ja jotka liittyvät komponenttien, erillisten teknisten yksiköiden ja järjestelmien sertifiointiin tai simulointivälineen käyttöön, viimeistään kuukauden kuluttua sen jälkeen, kun hyväksyntäviranomainen on määrittänyt hylkäämisen syyn;
            
            
               d)asetuksen (EU) 2017/2400 22 artiklan 2 kohdassa tarkoitetut testausselosteet, joissa on sen ilmanvastusperheen hiilidioksidipäästöihin ja polttoaineenkulutukseen liittyvistä ominaisuuksista annetun sertifikaatin numero, jota varten testausselosteet on laadittu, viimeistään kuukauden kuluttua sen jälkeen, kun valmistaja on toimittanut kyseiset selosteet hyväksyntäviranomaiselle;
            
            
               e)kunkin sellaisen myönnetyn, laajennetun, evätyn tai peruutetun sertifikaatin osalta, joka koskee ilmanvastusperheen hiilidioksidipäästöihin ja polttoaineenkulutukseen liittyviä ominaisuuksia, asetuksen (EU) 2017/2400 liitteessä VIII olevissa lisäyksissä 1 ja 2 kuvatut asiakirjat liitteineen viimeistään kuukauden kuluttua sen jälkeen, kun hyväksyntäviranomainen on laatinut tai vastaanottanut kyseiset asiakirjat. 
            
            
               2 artikla 
                  Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 31.5.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 173, 9.7.2018, s. 1.
               
               
                  
                     (2)
                  
                        Euroopan parlamentin ja neuvoston asetus (EY) N:o 595/2009, annettu 18 päivänä kesäkuuta 2009, moottoriajoneuvojen ja moottorien tyyppihyväksynnästä raskaiden hyötyajoneuvojen päästöjen osalta (Euro VI) ja asetuksen (EY) N:o 715/2007 ja direktiivin 2007/46/EY muuttamisesta sekä direktiivien 80/1269/ETY, 2005/55/EY ja 2005/78/EY kumoamisesta (EUVL L 188, 18.7.2009, s. 1).
               
               
                  
                     (3)
                  
                        Komission asetus (EU) 2017/2400, annettu 12 päivänä joulukuuta 2017, Euroopan parlamentin ja neuvoston asetuksen (EY) N:o 595/2009 täytäntöönpanosta raskaiden hyötyajoneuvojen hiilidioksidipäästöjen ja polttoaineenkulutuksen määrittämisen osalta ja Euroopan parlamentin ja neuvoston direktiivin 2007/46/EY ja komission asetuksen (EU) N:o 582/2011 muuttamisesta (EUVL L 349, 29.12.2017, s. 1). 
               
               
                  
                     (4)
                  
                        Komission asetus (EU) N:o 582/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 595/2009 täytäntöönpanosta ja muuttamisesta raskaiden hyötyajoneuvojen päästöjen osalta (Euro VI) sekä Euroopan parlamentin ja neuvoston direktiivin 2007/46/EY liitteiden I ja III muuttamisesta (EUVL L 167, 25.6.2011, s. 1).